FI Euroopan unionin virallinen lehti C 197/6

EY:n perustamissopimuksen 95 artiklan 4 kohdan mukainen tiedoksianto

pyynnöstä saada pidennystä yhteisön yhdenmukaistamistoimenpiteestä poikkeavan kansallisen lainsäädännön soveltamiselle

(2005/C 197/04)

(ETA:n kannalta merkityksellinen teksti)

1. Ruotsin kuningaskunta esitti 29. kesäkuuta 2005 pyynnön kadmiumia sisältävien lannoitteiden markkinoille saattamista koskevan kansallisen lainsäädännön soveltamisen pidentämiseksi. Tämä lainsäädäntö oli jo voimassa hetkellä, jolloin Ruotsin kuningaskunta liittyi Euroopan unioniin, ja se poikkeaa lannoitteista annetun asetuksen (EY) N:o 2003/2003 säännöksistä (1).

2. Liittymishetkellä vuoden 1995 alussa Ruotsin kuningaskunnassa oli voimassa oikeudellisesti sitovia kivennäislannoitteiden kadmiumpitoisuusrajoja. Liittymisasiakirjan 112 artiklassa ja liitteessä XII olevassa 4 kohdassa määrätään, ettei direktiivin 76/116/ETY (2) 7 artiklaa sovelleta lannoitteiden kadmiumpitoisuuden osalta Ruotsin kuningaskuntaan ennen 1. tammikuuta 1999. Direktiiviä 76/116/ETY on tämän jälkeen kadmiumia sisältävien lannoitteiden markkinoille saattamisen osalta Itävallassa, Suomessa ja Ruotsissa muutettu direktiivillä 98/97/EY (3), jonka mukaisesti Ruotsin kuningaskunta voi kieltää alueellaan sellaisten lannoitteiden markkinoille saattamisen, jotka sisältävät kadmiumia enemmän kun liittymispäivänä voimassa olleessa kansallisessa lainsäädännössä säädettiin. Tätä poikkeusta sovellettiin 1. tammikuuta 1999 ja 31. joulukuuta 2001 välisenä aikana.

3. Joulukuun 7 päivänä 2001 Ruotsin kuningaskunta ilmoitti voimassa olevasta kansallisesta lainsäädännöstä, joka poikkeaa lannoitteita koskevan jäsenvaltioiden lainsäädännön lähentämisestä annetun direktiivin 76/116/ETY säännöksistä. Huolellisen harkinnan jälkeen Ruotsin kuningaskunnan EY:n perustamissopimuksen 95 artiklan 4 kohdan mukaisesti tiedoksi antamista kansallisista säännöksistä, jotka koskevat kadmiumin enimmäispitoisuuksia lannoitteissa, 24. toukokuuta 2002 tehdyllä päätöksellä 2002/399/EY (4) myönnettiin pidennystä poikkeukselle direktiivin 76/116/ETY säännöksistä 31. joulukuuta 2005 saakka. Tämä ajanjakso myönnettiin sen olettamuksen perusteella, että yhdenmukaistettu lainsäädäntö otettaisiin käyttöön vuoden 2005 loppuun mennessä. Vaikka asiaa koskevat valmistelut etenevätkin, kyseistä lainsäädäntöä ei kuitenkaan hyväksytä yhteisön tasolla ennen tämän vuoden loppua.

4. Kansallisella lainsäädännöllä on Ruotsin kuningaskunnan alueella kielletty sellaisten tullinimikkeistön nimikkeisiin 25.10, 28.09, 28.35, 31.03 ja 31.05 kuuluvien lannoitteiden markkinointi ja kuljetus, jotka sisältävät kadmiumia enemmän kuin 100 grammaa fosforitonnia kohden.

5. EY:n perustamissopimuksen 95 artiklan 4 kohdassa määrätään, että jos sen jälkeen, kun neuvosto tai komissio on toteuttanut yhdenmukaistamistoimenpiteen, jäsenvaltio pitää tärkeistä 30 artiklassa tarkoitetuista taikka ympäristön tai työympäristön suojelua koskevista syistä tarpeellisena pitää voimassa kansalliset säännöksensä tai määräyksensä, jäsenvaltio antaa nämä säännökset ja määräykset sekä perusteet niiden voimassa pitämiselle tiedoksi komissiolle.

6. Komissio hyväksyy tai hylkää kyseiset kansalliset säännökset tai määräykset kuuden kuukauden kuluessa tiedoksi antamisista todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.

7. Ruotsin viranomaiset perustelevat pyyntönsä viittaamalla Ruotsin ja muiden jäsenvaltioiden tekemään riskinarviointiin. Arvioinnissa noudatetaan sovittua riskinarviointimenetelmää, joka perustuu yhteisön tason riskinarviointiperiaatteisiin, joista säädetään olemassa olevien aineiden vaarojen arvioinnista ja valvonnasta 23. maaliskuuta 1993 annetussa neuvoston asetuksessa (ETY) N:o 793/93 (5). Ruotsin tekemä riskinarviointi on julkaistu Internetissä sivustolla www.forum.europa.eu.int/enterprise. Ruotsin tekemä riskinarviointi osoittaa, että maaperän kadmiumpitoisuudet nousisivat merkittävästä, jos lannoitteiden sallittaisiin sisältää kadmiumia nykyistä enemmän. Korkeat kadmiumpitoisuudet aiheuttaisivat maaperän eliöille toksisia vaikutuksia. Myös maatalousalueiden vesistöissä saattaisi ilmetä kohtuuttoman suuria kadmiumpitoisuuksia. Lisäksi riskinarviointi osoittaa, että nykytasoa enemmän kadmiumia sisältävien lannoitteiden salliminen johtaisi ravinnon kautta saatavan kadmiumin määrän merkittävään kasvuun. Turvamarginaali nykyisen altistuksen ja WHO:n (6) tilapäisen hyväksyttävän viikkoannoksen (Provisional Tolerable Weekly Intake) välillä on erittäin pieni. Ryhmissä, joissa riski on suuri, turvamarginaalia ei ole lainkaan. Tällainen ryhmä ovat esim. naiset, joiden rautavarannot ovat vähäiset. Kadmiumin saanti ravinnosta suurina määrinä voikin johtaa munuaisten vajaatoiminnan ja osteoporoosin lisääntymiseen.

8. Tästä syystä Ruotsin kuningaskunta katsoo tarpeelliseksi pitää EY:n perustamissopimuksen 95 artiklan 4 kohdan mukaisesti voimassa lannoitteiden kadmiumpitoisuuksia koskevat kansalliset säädökset 1. tammikuuta 2006 alkaen siihen asti, kun EU:ssa tulee voimaan asianmukainen lannoitteiden kadmiumpitoisuuksia koskeva lainsäädäntö.

9. Ruotsin kuningaskunnan antamaa tiedoksiantoa koskevat mahdolliset huomautukset, jotka toimitetaan komissiolle yli 30 päivän kuluttua tämän ilmoituksen julkaisemisesta, voidaan jättää ottamatta huomioon.

10. Lisätietoja Ruotsin kuningaskunnan esittämästä pyynnöstä: Ingrid Svedinger Jordbruksdepartementet Livsmedels- och djurenheten Food and Animal Division S-103 33 Stockholm Puhelin: (46-8) 405 10 00 Faksi: (46-8) 20 64 96 Sähköposti: ingrid.svedinger@agriculture.ministry.se Yhteyshenkilö Euroopan komissiossa: Philippe Brunerie Euroopan komissio Yritys- ja teollisuustoiminnan pääosasto Yksikkö G 2 ”Kemikaalit” Avenue des Nerviens 105 B-1040 Bruxelles/Brussel Puhelin: (32-2) 295 21 99 Faksi: (32-2) 295 02 81 Sähköposti: Entr-Chemicals@cec.eu.int

(1) EUVL L 304, 21.11.2003, s. 1.

(2) Tämä direktiivi on kumottu, ja sen sisältö on sisällytetty asetukseen (EY) N:o 2003/2003. Tämän direktiivin 7 artikla vastaa asetuksen (EY) N:o 2003/2003 5 artiklaa.

(3) EYVL L 18, 23.1.1999, s. 60.

(4) EYVL L 138, 28.5.2002, s. 24.

(5) EYVL L 84, 5.4.1993, s. 1.

(6) Maailman terveysjärjestö.